Á̱ghyang á̱tuk nang Yesu shya̱ di̱ tyiet á̱niet ba,
nang A̱fa̱risawa á̱ghyang ma̱ng a̱yaagwak tyiet doka A̱gwaza swan kpa̱mkpaan a̱ja.
(Shimba á̱niet bani ku neet mi̱ kuzang a̱keang mi̱ nfam bibyin Ga̱lili ma̱ng Yahudiya.
Á̱ghyang si̱ bu neet mi̱ Urusha̱lima).
A̱wot A̱gwaza ku nwuat Yesu chet choot á̱niet nzwán hu ba̱t.
Á̱ghyang á̱niet si̱ bai ma̱ng a̱tyu nang nkap nggu na ta̱luk,
nang gu myian da̱ a̱gbaat a̱ni.
Ba̱ si̱ kwan ba̱ li nang ba̱ nwuo ma̱ng a̱nggu da̱ a̱vwuo Yesu.
A̱wot nwuo hu si̱ kaat mba mat á̱kpa á̱niet ka.
Ba̱ si̱ nyeak tazwa nyuo ji.
Ba̱ si̱ khwuk a̱kup wu.
A̱wot ba̱ si̱ chyok ma̱ng a̱tyu nzwan wu ma̱ng a̱gbaat nggu wu,
á̱ sak a̱byin cha̱chaat a̱zaghyi Yesu mami á̱kpa á̱niet ka.
Nang Yesu ndi si̱sak ji nang ba̱ nnwuak nfwuo mba na da̱ a̱nggu a̱ni,
a̱ si̱ nyia̱ ma̱ng a̱tyu nzwan wu,
“Nggwon seam,
á̱ chi a̱ka̱tuk nyia̱ ang wu.”
A̱wot A̱fa̱risawa ma̱ng a̱yaagwak tyiet doká A̱gwaza ba si̱ nyia̱ ma̱ng á̱ghyang mba,
“Kwot!
A̱ fa nyia̱ a̱ yet zang tangka̱i a̱yin hwa?
A̱tyu wuni nyia̱ A̱gwaza lihyat hwa!
A̱gwaza wa ma̱nyin gu maai a̱ chi a̱ka̱tuk nyia̱ a̱yin!”
Yesu ku lyen a̱di̱dam mba wu,
a̱ si̱ lyip ba nyia̱,
“Yihwa mbyia̱ nyi nyia̱ tangka̱i a̱di̱dam huni mi̱ nfwuo nyin na?
Zang huhwa yet a̱hyohyoot a̱ swak;
á̱ tak kpa̱sai nyia̱,
‘Á̱ chi a̱ka̱tuk nyia̱ ang wu;’
ke á̱ nyia̱ ma̱ng a̱tyu ta̱luk nkap wu,
‘Doot yong,
a chong’?
Mat a̱nia,
n na ntak nyin kpa̱sai nang Nggwon A̱tyubishyi mbyia̱ tyok mi̱ swanta hu ka̱ chi a̱ka̱tuk nyia̱.”
Huhwa Yesu si̱ bwuak,
a̱ si̱ nyia̱ ma̱ng a̱tyu ta̱luk nkap wu,
“Doot yong,
kyiak a̱gbaat ang wu,
a nkat a̱mali!”
A̱wot mi̱ di̱ yong a̱hwa,
a̱tyok a̱wa si̱ kin fi̱p a̱ doot a̱zaghyi á̱kpa á̱niet ka!
A̱ si̱ kyiak a̱gbaat nggu wu,
a̱ si̱ nat a̱mali a̱ dyep A̱gwaza.
Konyan ma̱ á̱kpa á̱niet ba̱ shya̱ a̱ja a̱ni,
si̱ fa̱k a̱ga̱de ma̱ng a̱wun!
A̱wot ba̱ si̱ dyep A̱gwaza nyia̱,
“Kwot!
Zi̱ li nkyang a̱ga̱de a̱fwun!”